**Nagrada Porin za životno djelo – Zoranu Juraniću**

**Zoran Juranić** rođen je 25. lipnja 1947. u Rijeci, gdje je završio gimnaziju i srednju muzičku školu. Od 1965. studira na Muzičkoj akademiji u Zagrebu najprije glazbenu teoriju, zatim kompoziciju (prof. Stjepan Šulek) i dirigiranje (prof. Igor Gjadrov). Nakon diplome dirigiranja 1972. dobiva mjesto zborovođe u Hrvatskom narodnom kazalištu u Zagrebu, gdje je od 1988. stalni dirigent, a od 2002. do 2005. i ravnatelj Opere. Surađivao je i s drugim hrvatskim opernim kazalištima, pa je 1989.-90. bio umjetnički ravnatelj Opere HNK Ivana Zajca u Rijeci, a 1992.-95. i 1997.-2002. ravnatelj Opere HNK u Osijeku. Uz to je od 1975. bio (s prekidima) honorarni predavač na Muzičkoj akademiji u Zagrebu, te Pedagoškoj akademiji u Osijeku i područnim odjelima kazališne Akademije u Rijeci i Osijeku. Od 2005. do umirovljenja 2012. radio je na Muzičkoj akademiji u Zagrebu u zvanju redovnog profesora. Česti je gost–dirigent Opere Srpskog narodnog pozorišta u Novom Sadu, te šef dirigent Društvenog orkestra Hrvatskog glazbenog zavoda u Zagrebu.

Kao dirigent debitirao je 1970., dok je za opernim pultom prvi put nastupio u HNK u Zagrebu 1977. vodeći predstavu Verdijeva *Trubadura*. Uz niz simfonijskih i koncertnih skladbi, njegov repertoar obuhvaća pedesetak opernih djela iz svih stilskih razdoblja. Nastupao je u svim zemljama bivše Jugoslavije, te u Italiji, Francuskoj, Njemačkoj, Mađarskoj i bivšem SSSR-u.

U njegovu skladateljskom opusu ističe se operna farsa *Govori mi o Augusti* (prema djelu Luke Paljetka), praizvedena 1999. na Muzičkom biennalu u Zagrebu, operna sapunica *Pingvini* (izvedena u Hamburgu i Zagrebu 2007.), operna fantazija *Posljednji ljetni cvijet* (opet prema predlošku Luke Paljetka), koja je praizvedena u Novom Sadu 2013. te potom izvedena u Zagrebu i Szegedu (Mađarska); tom je prigodom TV kanal Arte direktno prenosio predstavu na internetu, što je bio prvi međunarodni internetski prijenos jedne hrvatske opere. Ovome valja pridodati niz scenskih, orkestralnih i komornih skladbi (operetno–kabaretski karusel *Fritz i pjevačica* (Pečuh 1993.), simfonijski torzo *Inter arma narrant Musae* (izveden kao balet u Osijeku 1994.), *Gagliarda* (2002.) i *Didaskalije* (2003.) za gudački orkestar, *Canti all’antica* za violončelo i gudače (1985.), *Cantatina* za sole, zbor i udaraljke (1993.), *Fanfaronata* za puhački orkestar (1995.), *A Luca Sorgo* za komorni orkestar (2001.), Klavirski kvartet (1973.), Sonate za violinu (1973.) i gitaru (2000.), *Pjesme tjeskobe* za glas i violončelo (1986.), *Sinfonia umile* (2005.), Gudački kvartet (2009.), Koncert za violu i gudače (2011.), te još četrdesetak skladbi. Objavljen mu je i autorski CD nosač zvuka sa pet skladbi. Za svoje je opere sam pisao i libreta, a u više se navrata okušao i kao operni redatelj.

Kao dirigent s posebnim se interesom bavi zaboravljenim ili rjeđe izvođenim djelima i skladateljima. Povezavši muzikološki interes sa svojom skladateljskom i dirigentskom vokacijom revidirao je i izveo niz zanemarenih djela iz naše glazbene baštine, poput psalma *Babilonskijem nad rijekama* i 8. simfonije Luke Sorkočevića, Gudačkog kvarteta i psalma *Dixit Dominus* Antuna Sorkočevića, *Requiema* (za Ruđera Boškovića) Julija Bajamontija i dr. Glavni dio tog Juranićeva interesa posvećen je opernoj baštini, a u njegovu centru bilo je djelo Ivana Zajca. Od 1989. do danas revidirao je, priredio za izvedbu i izveo niz Zajčevih scenskih djela: opere *Lizinka*, *Zlatka*, *Ban Leget*, *Mislav* (tu je predstavu 1995. u Osijeku i režirao), *Amelia*, operu-oratorij *Prvi grijeh* i operetu *Momci na brod*. Jedan je od osnivača festivala “Zajčevi dani” u Rijeci. Drugi skladatelj kojemu je posvetio punu pažnju je Istranin Antonio Smareglia: osim što je izveo njegove opere *Istarska svadba* i *Oceana*, napisao je o njemu i više muzikoloških tekstova.

Revidirao je i izveo i operu *Oganj* Blagoja Berse, odlomke iz opere *Zrinyi* Augusta Adelburga-Abramovića, te ravnao praizvedbama opera *Turci pod Siskom* Miroslava Miletića, *Preobražaj* Stanka Horvata i *Crux dissimulata* Srećka Bradića.

U Hrvatskoj i Italiji tiskano mu je više muzikoloških radova o Zajcu, obitelji Sorkočević, A. Smaregliji, R. Zandonaiju i dr. S Društvenim orkestrom HGZ-a izdao je i CD s nepoznatim skladbama iz zbirke Udina-Algarotti (Robuschi, Anfossi, Dittersdorf, Pleyel), koje je i priredio za izvedbu. Godine 2011. je u izdanju HAZU tiskana opsežna zbirka popijevaka V. Lisinskog u Juranićevoj redakturi, a napravio je i redakturu opere *Porin*, kao i više djela I. Jarnovića, J.M. Stratica, A. Klobučara, B. Bjelinskog. I. Mačeka i N. Devčića. Prevodio je operna libreta s a talijanskog i francuskog jezika. Neko je vrijeme (1970.-73.) djelovao i kao glazbeni kritičar u *Studentskom listu* i *Telegramu*.

Za svoj je rad dobio više priznanja i nagrada. Spomenimo Nagradu najboljem dirigentu za vođenje predstave *Macbeth* G. Verdija na Opernom festivalu u Ljubljani 1986., nagradu “Vladimir Nazor” za 1990. godinu, Nagradu “Josip Štolcer Slavenski” za 1992. i 1999. , nagradu Grada Zagreba 2000., Povelju grada Rijeke 2001., te nagradu HAZU 2001. za operu *Govori mi o Augusti*. Za svoj Koncert za violu i gudače dobio je 2012. nagradu Boris Papandopulo za najbolju skladbu nastalu u 2011. godini. Za operu *Posljednji ljetni cvijet* dobio je 2014. nagradu HAZU i nagradu Milka Trnina. Nosilac je i ordena Danice hrvatske s likom Marka Marulića. Od 2010. godine bio je član suradnik, a od 2014. godine redoviti je član Hrvatske akademije znanosti i umjetnosti.

Član je Hrvatskog društva glazbenih umjetnika, Hrvatskog muzikološkog društva i Hrvatskog društva skladatelja, gdje je od 2012. do 2016. bio predsjednik, te Upravnog odbora Fondova Stjepan Šulek i Lovro i Lilly Matačić (gdje je od 2015. predsjednik Upravnog odbora). Od 2010. do 2013. bio je i predsjednik Upravnog vijeća Zagrebačke filharmonije. Bio je član mnogih ocjenjivačkih sudova na raznim natjecanjima.

***Nagrada Porin za životno djelo* dodjeljuje se Zoranu Juraniću za njegov ukupni rad na području skladanja, dirigiranja, revidiranja značajnih djela glazbene baštine te šireg kulturnog i društvenog djelovanja. Kao jedan od najsvestranijih hrvatskih glazbenika današnjice, Zoran Juranić je ostvario vrlo značajna postignuća svojom bogato razgranatom djelatnošću na više područja umjetničke glazbe – njezinoga stvaranja, održavanja i revitalizacije – što predstavlja neupitnu i trajnu vrijednost nacionalne i šire glazbene kulture u cjelini.**

Stanko Tuksar